Șef RAR, reținut de procurorii DNA pentru că ar fi luat mită de la un inspector tehnic.
Un coordonator zonal din cadrul Registrului Auto Român a fost reţinut pentru 24 de ore, fiind bănuit că a luat mită 12.000 euro şi 10.000 lei de la un inspector tehnic. Acesta este bănuit de comiterea a trei infracţiuni de luare de mită, dintre care una în formă continuată. Bărbatul va fi prezentat vineri Tribunalului Iaşi cu propunere de arestare preventivă pentru 30 de zile.
Un coordonator zonal din cadrul Registrului Auto Român (RAR) a fost reţinut pentru 24 de ore, fiind bănuit că a luat mită 12.000 euro şi 10.000 lei de la un inspector tehnic de la o staţie autorizată RAR.Potrivit unui comunicat al Direcţiei Naţionale Anticorupţie, procurorii din cadrul DNA – Serviciul Teritorial Iaşi au dispus începerea urmăririi penale şi reţinerea pentru 24 de ore a unui bărbat, la data faptelor coordonator zonal al Departamentului Inspecţii Tehnice Periodice şi Supraveghere Parc Naţional de Vehicule din cadrul RAR.Acesta este bănuit de comiterea a trei infracţiuni de luare de mită, dintre care una în formă continuată.Cercetările au loc într-un dosar în care mai mulţi inspectori tehnici atestaţi RAR ar fi dezvoltat şi perfectat o practică de a pretinde şi primi sume de bani, pentru a atesta în mod nereal efectuarea inspecţiei tehnice periodice a vehiculelor, fără ca acestea să fie efectiv prezente.Bărbatul reţinut ar fi pretins şi primit, în perioada 2019-2021, de la un inspector tehnic de la o staţie autorizată RAR, sumele de 12.000 euro şi 10.000 lei pentru "a soluţiona într-o manieră favorabilă o sesizare referitoare la încălcarea reglementărilor privind inspecţia tehnică periodică a vehiculelor în staţia unde acesta îşi desfăşura activitatea, a declara admişi la programul de reatestare ca inspector tehnic, pe el şi o altă persoană, a desemna ca inspector la monitorizarea de fond o anumită persoană şi pentru a nu sancţiona staţia unde inspectorul îşi desfăşura activitatea pentru nefuncţionarea camerelor video, susţin procurorii".Bărbatul va fi prezentat vineri Tribunalului Iaşi cu propunere de arestare preventivă pentru 30 de zile.În acest caz sunt urmărite penal şi alte persoane, iar procurorii au făcut percheziţii domiciliare în trei locaţii situate pe raza judeţelor Iaşi şi Bacău, din care una era sediul unei instituţii publice, restul reprezentând domiciliile unor persoane fizice.